LidanRubinov/Halacha-QA huggingface dataset:
שאלה: קנייה בשוק בשנת השמיטה: בשנים כסדרן לא תמיד קניתי פירותי מהחנות הכשר, אלא גם מהשוק ביום השוק. ואז הייתי אני צריך להפריש בעצמי 1, וקורא הנוסחה לתרומות ומעשרות. השנה עדיין לא ירדתי לקנות פירות מן השוק ואני לא אקנה עד שתגידו לי מה דינם. האם הם שייכים לשנה שעברה וחייבים בהפרשת 1 או הם שייכים לשנה זו ואין לסחור בהם, וכל אלו המוכרים אותם עוברים על דת. אך מה דינו של קונה? (מבין אני כי קדושת שביעית אינה חלה אלא על היבול החדש של סוף השביעית, נא לאמת לי הבנה זו) בקיצור מה הדין ומה לפנים משורת הדין, כך שאדע לשקול עד כמה אוכל להרחיק לכת.
תשובה: יתן הקב"ה לכם בריאות ואורך ימים הירקות שבשוק הם כבר של שביעית, יש מעט משל ששית, אבל באופן כללי כבר חלק גדול של הירקות של שביעית, ויש כבר גם ספיחי שביעית, כך שירקות צריך לקנות במקומות מפוקחים. לגבי פירות, כל הפירות עד אדר הם משל ששית וצריך להפריש מהם תרו"מ 1, ומעשר ראשון ועני. ועל כן אפשר לסחור בהם כרגיל. בברכת התורה והארץ הרב יהודה הלוי עמיחי
שאלה: סכין בעבודה שחתכו בו סלט, וקערה בה הושם: במקום עבודתי יש מטבח חלבי ובו סכין מטבח וקערת סלט לשימוש העובדים. 1. הקבוצה שלי התארגנה לארוחת בוקר משותפת (חלבית), קנו ירקות וגבינה בולגרית (המזון כשר) וחתכו אותם בסכין הנ"ל. מאחר ולא ידוע מי השתמש בסכין עד היום, וייתכן ומישהו בא למטבח עם שניצל והשתמש בסכין כדי לחתוך אותו (מה שהיה הופך את הסכין לטריפה), האם חשש זה גורם ל"הטרפת" הסלט ויש להמנע מלאכלו, והאם יש הבדל אם הסלט מכיל גם בצל או לא? 2. את הסלט שמו בקערה, שגם היא עומדת במטבח ולא ידוע למה השתמשו בה בעבר - האם השמת הסלט בקערה מטריפה את הסלט ויש להמנע מלאכלו? (האם יש הבדל אם זו קערת חרס או קערת זכוכית), כאמור מדובר בקערה המוצבת במטבח לשימוש העובדים, ורוב הסיכויים שהניחו בה סלט (לכל היותר סלט עם גבינה). הבהרה אחרונה: ארוחות הצהרים במקום העבודה מוגשות בחדר אוכל בקומת הקרקע, ויש גם אפשרות לקחת סנדווצים בשריים, לא מעבר לכך, כך שהאפשרות שמישהו התארגן עצמאית לארוחת צהרים בשרית עם סלט ונקניק מעורבבים בקערה של העבודה, היא קלושה ביותר.
תשובה: אפשר לאכול את הסלט, כיון שכל החשש הוא רק בגדר ספק, ומה גם שמן הסתם לא השתמשו בסכין הזו באותו יום, כך שיש נותן טעם לפגם ויש עוד טעמים, שלא אפרט כרגע.
שאלה: כשרות כלים בעבודה עם חילוניים: במקום עבודתי ישנו מכשיר להקצפת חלב לקפה. במכשיר שמים אך ורק חלב רגיל ומחממים אותו במיקרוגל למספר שניות. לאחר השימוש במכשיר הוא מושם בכיור יחד עם כלים בשריים, ומנוקה בסקוץ שמנקים עמו גם כלים בשריים. האם ניתן להשתמש במכשיר הנ"ל?
תשובה: בדיעבד, אם השטיפה הייתה במים קרים או פושרים המכשיר כשר. לכתחילה יש לשוטפו לחוד.
שאלה: פגיעה במרצה: אחד המרצים שלנו אמר לנו בשם הרב שאסור לקרוא דפי פרשת שבוע בזמן דבר התורה בבית הכנסת. והוא קישר את זה גם לכך שאין לעסוק בנושאים אחרים בזמן הרצאה בנושאי חול. האם יש בכך איסור (כאשר הסטודנט לא מפריע לשאר הסטודנטים), והאם יהיה איסור גם כאשר המרצה לא מרגיש בכך? בנושא אחר: האם מותר למרצה להעיר לסטודנט (ששאל שאלה לא חכמה) בפני כל הכיתה כך שהסטודנט ירגיש לא נעים?
תשובה: גם בעניין עלוני קודש בשעת דרשתו של הרב, אם הוא לא מפריע לרב הדורש וזה לא בולט כזלזול ברב, אין איסור. בעניין הערות לתלמידים, אם זה למטרה חינוכית, יהיה מותר. אך סתם כך יש להקפיד על כבוד התלמידים, ויהיה אסור.
שאלה: עונש לאחר המוות: 1) בגמרא בחגיגה, שמדברת על אלישע בן אבויה, אומר המהרש"א: שפושעי ישראל עוברים שנה בגהנום ואז נשמתם נשרפת, משמע שהעונש מוגבל ולאחריו יש חידלון, האם יש פה אלמנט של התחמקות מעונש? 2) מה קורה לגוי שמתנהג בצורה מושחתת, האם אצל הגויים אין דין ואין דיין?
תשובה: 1) אין דבר כזה חידלון לגמרי. כמו שיש חוק פיזיקלי של "שימור החומר", אפשר להפוך חומר לאנרגיה, אבל אי אפשר לקחת דבר שהוא יש ולהפוך אותו לאין. מה שאנו אומרים שיש עונש לנשמה, הרמב"ם כותב שאלו שאין להם חלק לעולם הבא נידונים לעד ולעולמי עולמים, הריחוק ממקור האלוקות זה העונש. אבל לא שיש חידלון מוחלט שהנשמה מתבטלת מההויה. 2) לגוי כזה אין חלק לעולם הבא, רק לחסידי אומות העולם יש חלק. אין להם את הנועם של דבקות באלוקים חיים, שזה השכר הרוחני העתידי לנשמתו של אדם מישראל.
שאלה: אבחון מחלה לאחר המוות: אני עובדת במעבדה רפואית העוסקת באבחון מחלות תורשתיות מסוימות. חלקן הגדול של מחלות אלה גורמות לנכויות קשות ו או מוות בגיל צעיר, ורובן הן חשוכות מרפא. שאלותיי הן: א. האם מותר לקחת דם, עור או דגימה אחרת מילד שנפטר ללא אבחנה? דגימות אלה נלקחות, בד"כ, כדי לאפשר אבחנת המחלה לאחר המוות, או כדי לאפשר ייעוץ גנטי למשפחה ומניעת לידת ילדים חולים נוספים. ב. כיצד עלי לנהוג, כעובדת מעבדה, בדגימות שנלקחו מחולים שנפטרו - ובמיוחד בתוקף תפקידי כאחראית על גידול תרביות תאים מעור של בני אדם (בד"כ העור נלקח מאנשים חיים.)? ג. האם הדין משתנה אם מדובר בחולה שאינו יהודי?
תשובה: א. אם זה לצורך אז זה לא נקרא ניוול המת. ב. מחיים אין בעיה של איסור הנאה. ג. בשאינו יהודי אין כלל בעיה.
שאלה: תפילה לפני שירותים: כידוע אם אדם צריך לעשות צרכיו, אסור לו להתפלל ולברך בשם ה. מה קורה אם האדם מתקשה בהוצאת צרכיו, אסור לו להתפלל ולברך על האוכל, מה יעשה במקרה כזה?
תשובה: בגמ' ברכות (כג:) מובא, שאדם הנצרך לנקביו אל יתפלל ואם התפלל תפלתו נקראת תועבה. אך כל זה אם אינו יכול להשהות עצמו עד שיעור פרסה. וגם כשיכול להעמיד עצמו לכתחילה אל יתפלל כך אלא יעשה נקביו ואח"כ יתפלל, וכמו שפסק השו"ע (סי' צ"ב ס"א). ולכן אם אתה יכול להשהות עצמך עד שיעור פרסה מותר לך להתפלל בדיעבד כזה, ואם אינך יכול להשהות עצמך כגון שיש לך שלשול וכדו' אסור. וכל זה רק לענין תפילה, אבל בברכות אפילו אדם כזה חייב.
שאלה: להריח פרי ערלה: האם מותר להריח פרי ערל או שזה לא נחשב להנאה מהערלה?
תשובה: אסור להריח ורד ובשמים של ערלה, אבל בפירות שאינם להרחה אלא לאכילה נחלקו האחרונים (יו"ד סי' קח סעי' ז) האם יש בו איסור, ולכן לכתחילה עדיף שלא להריח בפרי של ערלה. כל זה מהפרי עצמו אבל מהפרחים אין איסור להריח בהם. בברכת התורה והארץ הרב יהודה הלוי עמיחי
שאלה: איסור ללכת בשיער פזור: האם זו עבירה ללכת בשיער פזור, אני לא שואלת אם זה ראוי או לא אלא אם זה אסור? (לרווקה)
תשובה: יש באמת דעה ש"ופרעה את ראש האישה" זה שעושה את שערה פרוע. ומזה למדים שבנות צנועות לא הולכים בשיער פרוע אלא מקופל או מסורק או קלוע וכדו'. ואם כן יש בזה עניין שלא ללכת בצורה כזו.
שאלה: שמירת כשרות אצל ההורים: אני וחברתי קבענו תאריך לחתונה, אך ישנה בעיה הלכתית שמקשה מבחינתנו על המשך התוכניות. הורי חברתי חילוניים (החברה חוזרת בתשובה) וישנה בעיה שבה החברה מתעקשת שבעת ביקורים אצל הוריה נמשיך לאכול בכלים של הוריה מתוך כבוד להוריה (וחוסר הבנה של ההורים) - הכלים ללא הפרדה למאכלי בשר וחלב וכן גם בסירי הבישול. כיצד עליי לנהוג? הנושא הינו כזה שהחתונה תלויה בפתירת סוגיה זו.
תשובה: אין אפשרות לאכול בכלים לא כשרים. הדרך היחידה היא לשוחח בגלוי עם ההורים. ולומר להם שאתם רוצים לשמור על יחסים טובים עם ההורים. אך אתם מבקשים לנהוג על פי אמונתכם. וכשם שאם אתם הייתם צמחוניים ההורים לא היו דורשים מכם לאכול בשר. כן ההורים צריכים לקבל את העובדה שאתם אוכלים רק מאכלים כשרים ובכלים כשרים. מוטב לדחות מעט את החתונה ולחזק את מהלך התשובה של חברתך עד שהיא תיהיה איתנה בדרך האמונה ותוכל לשכנע את ההורים שיקבלו אתכם כמו שאתם ויתנו לכם לחיות על פי הדרך שבחרתם. אם תנהג בסבלנות תגיע לפתרון מהר.
שאלה: אנשי כנסת הגדולה: רציתי לשאול מתי בדיוק פעלו אנשי כנסת הגדולה (במשך כמה זמן), מה היתה חלוקת התפקידים בינם לבין אנשי הסנהדרין והאם 120 אנשי כנסת הגדולה פעלו באותו זמן או שזה היה צירוף של תלמיד חכמים שפעלו תחת שם זה או שיש משמעות אחרת למספר זה?
תשובה: בסנהדרין המקסימום זה 71 איש, אמנם יש חכמים שלא היו חברי סנהדרין מן המניין, אבל היו גדולי תורה גם כן. 120 היו בסך הכל, וזה נמשך זמן מסויים. הראשונים שהתחילו לעשות תקנות (קידוש, הבדלה, תפילה וכו') היו ראשוני כנסת הגדולה והם היו חברי סנהדרין הגדולה, בזמן עליית עזרא, תחילת בית שני. זה נמשך עוד כמה עשרות שנים שהם המשיכו לפעול בדברים אלו.
שאלה: בעיה בתפילת שחרית: נאלצתי לטוס בשעה מוקדמת של הבוקר. התחלתי לומר פסוקי דזמרה ללא תפילין (כיוון שעדיין לא הגיע זמן תפילין) מתוך כוונה להגיע לישתבח בזמן הנחת תפילין להניח תפילין ולהמשיך את התפילה. כשהגעתי לישתבח, התברר לי שהזמן שהופיע בלוח אצלי איננו מדוייק וזמן הנחת תפילין הוא בעוד כרבע שעה. דא עקא, לא היה באפשרותי לחכות מכיוון שהמטוס שלי עמד לזוז ולכן בלית ברירה עמדתי והתפללתי ללא תפילין עד לאחר שמונה עשרה ואח"כ רצתי למטוס וכשהגעתי בשעה 9.00 בבוקר לציריך הנחתי תפילין וקראתי שוב ק"ש. האם נהגתי בצורה נכונה ואם לא, מדוע? (ידוע לי שמופיע בפוסקים שכל הקורא ק"ש ללא תפילין כאילו מעיד עדות שקר בעצמו).
תשובה: תיאורטית, יכלת להניח תפילין ללא ברכה, וכשמגיע הזמן לברך עליהם. בדיעבד, יצאת ידי חובת תפילה. ולעניין מצוות תפילין, כל שעה ביום שאתה מניח תפילין אתה מקיים את המצווה. אם שעת הנחיתה היא קודם זמן קריאת שמע ותפילה, עדיף היה לדחות את התפילה לאחרי הטיסה.
שאלה: לימודי חול בשבת: האם מותר ללמוד נהיגה בשבת במידה ונהנים מזה? ובכלל, האם מותר ללמוד לימודים שאינם קודש בשבת במידה ונהנים מכך? נגיד לקרוא חומר למבחן בהיסטוריה או אנגלית מתמטיקה ושאר מקצועות החול.
תשובה: לפי מנהג הספרדים אין ללמוד בשבת לימודי חול, ולפי האשכנזים מעיקר הדין מותר וראוי לירא שמים להימנע מכך. אמנם לימודי תיאוריה של נהיגה אסורים בשבת לדעת כולם, משום שאין ללמוד עניינים של עיסוקים האסורים בשבת (מקורות: שו"ע או"ח שז, יז  וכן שו, א  שמירת שבת כהלכתה כח, מז). הרב יאיר וסרטיל
שאלה: אכילת היתר מכירה: אני משתדל להקפיד ולאכול רק מאוצר הארץ. אולם משפחתי קונה היתר מכירה. א. האם יש סוגי השגחות שונים ברמת ההשגחה לגבי היתר מכירה? ב. עד איזה תאריך אין בעיה לאכול ירקות של היתר מכירה למי שמקפיד בכך?
תשובה: א. אין לנו ידע על סוגי השגחה שונים על היתר מכירה. וחבל מאד, מכיוון שיש היתרי מכירה שהם דחוקים מאד ויש היתרי מכירה שהם טובים. ב. בסוף הספר "קטיף שביעית" יש לוחות ששם מבואר מאימתי מתחילים להופיע ספיחים בשוק. ומשעה זו מי שמקפיד לא לאכול היתר מכירה צריך להשתדל לא לאכול. בברכת התורה והארץ הרב יהודה הלוי עמיחי
שאלה: מותר לשחק באולינג?: האם מותר לבנים לשחק באולינג, אם לא מדוע?
תשובה: במשחק הבאולינג עצמו אין כל איסור.
שאלה: יחור בשמיטה ואיסור ספיחין: 1. האם מותר להשריש יחורים מעצים שיחים בתוך בית (מצע מנותק)? 2. לפני כשנתיים זרעתי שום בגינה -למאכל, וכל חורף הוא צומח האם אסור מישום ספיחים?
תשובה: א. באופן עקרוני אפשר, אולם אנו ממליצים לא לעשות כן בשביעית, אלא א"כ יש צורך גדול (חקלאי וכדו'). ב. זהו הספיח שאסרו חכמים. בברכת התורה והארץ הרב יהודה הלוי עמיחי
שאלה: כתיבה בעלוני שבת: בהמשך לשאלה, ששאלתי את הרב: לא הבנתי את תשובת הרב ולא הביישן למד, מה זאת אומרת שלא הרבנים אשמים אלא העורכים, הרי הרבנים יודעים שזה מה שהעורכים עושים ובכל זאת הם כותבים שם, ואם העורכים היו שמים תמונות פרוצות עדיין היה על הרבנים להמשיך לכתוב שם דברי תורה ולהאשים את העורכים?
תשובה: ואם הרבנים לא יכתבו יהיו פחות פרסומות ופחות דרשות של דופי? להמשך הדיון בנושא.
שאלה: שמעון ודינה: זה לא ברור,שמעון נשא את דינה הכוונה שהוא עזר לה להתחתן או שהוא בעצמו התחתן איתה?
תשובה: לפי מדרש רבה על פרשת וישלח (פרשה פ אות יא) שמעון נשא ממש את דינה כדי לפייסה, וכך גם מביא רש"י בפרק מו פסוק י.
שאלה: סבא וסבתא חורגים ואינטרנט פרוץ: 1. אמא שלי התייתמה בצעירותה, ואומצה ע"י דודיה שהם במובן הזה סבא וסבתא שלי. האם אפשר לחבק ולנשק אותם למרות שהם לא סבא וסבתא שלי מבחינה ביולוגית, ואם לא האם אפשר לעשות זאת כדי שלא להעליב ולמנוע כעס במשפחה? 2. ההורים שלי מסרבים להתקין אינטרנט "רימון" או שאר מסננות אינטרנט בטענה שאדם צריך לשלוט על יצריו כמו שצריך להיזהר בכביש וכדומה, האם מותר לי להשתמש באינטרנט מהיר כשהוא פתוח לחלוטין באיזו שהיא צורה אם אני צריך אותו לצורך לימודים?
תשובה: א. הרב אליעזר וולדינברג בספרו ציץ אליעזר מתיר להורים מאמצים להתיחד עם ילדם המאומץ. הנחתו היא, שמכיון שהילד גדל בביתם מקטנות ההתיחסות הרגשית היא כאל בן ביולוגי, אם אתה רואה את עצמך באותה קטגוריה הדבר מותר. ב. אין להחזיק בבית אינטרנט לא מסונן. הטענה שאדם צריך לשלוט בעצמו היא אומנם נכונה אולם התורה אסרה על "לפני עיור לא תתן מכשול" למרות שעל אדם לשמור את עצמו ולהיזהר שלא יעבור עברה. התורה חייבה לעשות מעקה לגג למרות שחובתנו להיזהר מליפול. מה גם שגם מי שנזהר עלול להיכשל בעל כורחו. פרסומות וכתבות צצות לפתע ללא הזמנה מראש. כל עוד האנטרנט לא מסונן מותר לך להשתמש בו תוך שמירה מעולה שלא תיכשל.
שאלה: הצלת נפשות בתאונות דרכים: האם עליי לסכן את חיי, כדי לסייע לנפגע בתאונת דרכים ובכך להציל את חייו, או לעמוד מנגד?
תשובה: זו שאלה עקרונית, האם אדם מחוייב לסכן את עצמו ובכך להציל את חיי חברו. מעניין שבטור ובשולחן ערוך לא מופיעה התייחסות לדבר הזה. הסמ"ע בסוף חושן משפט אומר שזו מחלוקת בין הבבלי לירושלמי, לפי הבבלי אדם לא מחוייב להכניס את עצמו לסיכון כדי להציל את חבירו. אדם שרואה את חבירו טובע בים כשהים סוער, ויש חשש שכשיכנס להציל הגלים ישטפו אותו, אין חיוב להצילו. עם כל זה, אומרים האחרונים, שאדם לא יחמיר כל כך וישתדל להציל כמה שיכול.
שאלה: אבא לא אמר ברוך שפטרנו: בבר המצווה שלי אבי היה בסכסוך עם המשפחה, סכסוך שנמשך עד היום. מה הדין אם אבי עדיין לא אמר עליי ברוך שפטרנו, וכנראה גם לא יגיד?
תשובה: זה עניין של האבא, ולא שלך.
שאלה: הבהרה בנושא שביתת המורים: לרב על תשובתו, בנושא "חברות בארגון המורים". 1. הרב כתב " וכאשר הארגון רוצה להלחם עבור זכויות המורים, מלכתחילה עליו לשאול בית דין אם לבצע שביתה", לאיזה בית-דין הכוונה? האם הכוונה היא לרבנות הראשית? 2. הרב כתב "צריך כל מורה לברר מה אומרים גדולי הרבנים שבמקומו, האם מותר ונכון לשבות או אסור", למה הכוונה - כידוע יש גדולי רבנים שאוסרים ויש גדולי רבנים שמתירים בקול מי עלי לשמוע, ואם כל אחד ישמע "לרב שלו" - ניתן לקיים כך מאבק? ניתן לקיים כך לימודים במוסד חינוכי? 3. הרב כתב: "וכן אם לא שאלו ושבתו, עברו באיסור", האם מותר למורה להנות מפירות האסור, האם מותר למורה שלא שבת (כי כך הורו רבותיו) להנות מתוספות השכר שתשיג השביתה או שעליו להודיע מראש שהוא לא יהנה מ"פירות האיסור"? 4. וכן לא קבלתי תשובה לשאלתי: "מורה שאינו חבר בארגון - מי יגן עליו מפני פיטורין שרירותיים או הרעת תנאים חד צדדית והעוסקים בחינוך יודעים שמדובר בדברים שכיחים? האם עליו לסמוך על הנס ולקוות שיהיה טוב?".
תשובה: א. כאשר הרבנות הראשית מקובלת על המורים הדתיים - אזי הרבנות הראשית, כשאינה מקובלת, אזי יש צורך לכנס כמה מגדולי הרבנים של כלל ציבור המורים בארץ. ב. לכן כתבתי שישאל את גדולי הרבנים שבמקומו. ולא יאסוף את כל דעות החולקים מכל הארץ. ג. מותר למורה ליהנות מפירות השביתה. ומי יודע, אם ארגון המורים לא היה מפריע, אולי היו מפעילים את אחת הרפורמות שהוצעו בשנים האחרונות, ואז ממילא שכר המורים היה עולה עוד יותר, ועם זאת גם היו מוסיפים שעות עבודה. אבל עדיין העלייה בשכר היתה מעבר להוספה בשעות העבודה. (חשוב גם לדעת, שהשביתה היא עבור כשלושים אחוז מורים ערביים, שכיום, הממשלה אינה מפקחת כמעט על מערכת החינוך הערבית, שהולכת ונעשית יותר אנטי יהודית). ד. לדעתי מורה טוב אינו צריך הגנה של הסתדרות המורים. בכל אופן, עדיין לא הגיע אלי שום מקרה של מורה טוב שמנהל רצה לפטר בשרירות לב. וגם אם קרה שמנהל נאלץ לפטר מורה טוב, מפני שלא היתה לו עדיין קביעות, ובית הספר הצטמק (מחמת אותם מורים שלא ניתן היה לפטר), המורה הטוב תמיד מצא מקום עבודה אחר.
שאלה: תיקון רחל בשמיטה: האם עניין השמטת תיקון רחל בשנת שמיטה תקף גם מחוץ לארץ ישראל, או שיש לאומרו בכל זאת?
תשובה: בכף החיים סי' א אות יב כתב שאומרים תקון רחל בחו"ל ולא אומרים בא"י. בברכת התורה והארץ הרב יהודה הלוי עמיחי
שאלה: ברכה על מיץ ענבים: לפני מספר ימים הגעתי לאתר "אדם ואדמה" ביישוב שקף. האתר מקיים פעילויות לתלמידים ובין השאר דורכים בגת על ענבים ומפיקים מיץ. לאחר שנוצר המיץ המדריך בירך "שהכל נהיה בדברו" וכך אמר לתלמידים לעשות. שאלתי אותו מדוע עושה כך והוא אמר שזה תירוש ולא יין וכששאלתי מה ההבדל בין זה למיץ ענבים השיב שהפיסטור עושה את ההבדל וכך הורה להם בפירוש הרב יעקב אריאל לעשות וזה מה שהם אומרים לתלמידים לעשות. הדבר נראה לי תמוה שכן סוחט אדם אשכול ענבים ומקדש או שמא איני יודע, אך יורה הרב מה לעשות כיון שאם אין זה נכון הדבר מכשיל תלמידים רבים?
תשובה: להד"ם! לא הייתי בשקף, לא נשאלתי כלל והכל מצוץ מהאצבע! הלכה מפורשת היא: סוחט אדם אשכול ענבים ואומר עליו קידוש היום ומברך עליו בורא פרי הגפן!.
שאלה: קול באישה לא מזוהה: האם מותר לי לשיר בלי שידעו מי אני בפני רבים, כלומר, יש באינטרנט כזה דבר שאפשר לשיר מבלי שרואים את מי ששר וזה מכל רחבי העולם כך שהאדם ששומע לא יודע מי שר שרה, האם זה מותר?
תשובה: כן.
שאלה: סוף זמן תפילת שחרית: עד מתי לפי הספרדים מותר להתפלל שחרית, לכתחילה ובדיעבד?
תשובה: זמן תפילת שחרית היא עד סוף שעה רביעית של היום. כלומר לוקחים את מספר השעות שבין הזריחה לשקיעה מחלקקים ל-12, ואחרי 4 חלקים עובר זמן תפילה. הרב שמואל הולשטיין
שאלה: הליכה ספורטיבית ומקלחת בשבת: ברצוני לברר מספר דברים הנוגעים להלכות שבת: 1. בעלי ואני נוהגים לרוץ במהלך השבוע ביחד למטרות ספורט. בשבת אנחנו נוהגים ללכת הליכה רגילה, לא מהירה ולא איטית, במשך כשעה-שעתיים. האם זה מותר? 2. לעיתים קשה לי שלא להתקלח כל השבת. האם אני יכולה להתרחץ מבלי לסחוט את השיער? באיזה אופן מותר להתרחץ? 3. יש לי דוד שמש. מה עלי לשאול לגביו על מנת לדעת אם הוא מותר לשימוש בשבת? ברצוני לציין כי נושא הלכות שבת חשוב לי ואני שואפת להתחזק בתחום אולם עם זאת לא הייתי רוצה להחמיר עם עצמי שלא לצורך.
תשובה: 1. הליכה בשבת: מותר ללכת הליכה רגילה בשבת, אך לא הליכה מאומצת מידי הגורמת להזיע (שו"ע או"ח סימן שא סע' ב  מג"א שם. עיי"ש במ"ב שהא"ר מחמיר בכך). 2-3. רחיצה: מותר לרחוץ חלק מהגוף, אך לא את כולו ואף לא את רובו וכן לא ירחץ מקומות המכוסים בשערות, אמנם אם יש צער רב, כגון, ביום שרבי, אפשר לרחוץ את כל הגוף, וצריך להיזהר לא לסחוט את השערות. לגבי המים, מותר להשתמש במים מדוד שמש (ויש מחמירים), אך בתנאי שהמים לא חמים כתוצאה מהדלקת הבויילר בערב שבת (שמירת שבת כהלכתה פרק יד). הרב יאיר וסרטיל
שאלה: גדר ביטול תורה: רציתי לשאול בעניין ביטול תורה, מה הגדר של ביטול תורה, האם הביטול תורה כרוך בכל שעות היממה או רק בזמן שקבעתי לעצמי ללמוד תורה? בעניין הדרכה במקומות מסויימים(בני עקיבא וכו ), האם אני מבטל תורה בזה שיש לי זמן ובמקום ללמוד אני הולך להדריך?
תשובה: עקרונית אדם צריך ללמוד תורה כל היום ובכל זמן ביום, אלא שעל פי רוב אי אפשר לאדם ללמוד כל היום, כיון שצריך גם לאכול וכדו', או לעבוד לפרנסתו, לכן כל עת פנוי שאדם יכול ללמוד תורה ואינו לומד כרוך הדבר בביטול תורה. אולם כשאדם עושה דברים מסויימים כגון הדרכה וכדו', שיש לראות בה גם מצוה, אינו מבטל תורה.
שאלה: שמירת זרעי פלפלי נוי: יש לי פלפלי נוי שניתן גם לאכלם. האם מותר לשמור את הזרעים לשנה השמינית?
תשובה: אם הפלפלים ראויים למאכל אדם, וכן הזרעים הרי שיש בהם קדושת שביעית ואיסור ספיחים. אולם אם הזרעים אינם ראויים למאכל אדם ובהמה, וא"כ אין בהם קדושת שביעית, ואנו נוקטים שכל שאין בו קדושת שביעית אין בו איסור ספיחים. על כן זרעים אלו אין בהם קדוש"ש ואיסור ספיחים, וממילא אפשר להנביטם בשמינית. אולם יש סוברים שזרעים למרות שאינם ראויים למאכל אדם ובהמה, כיוון שעומדים לכך, ואנשים זורעים לזרעים, הרי שיש בהם איסור ספיחים (לנזרע בשביעית) ולשיטה זו אין לשתול זרעים אלו בשמינית. בכל אופן נראה שכיוון והאיסור הוא בשמינית אפשר להקל. בברכת התורה והארץ הרב יהודה הלוי עמיחי.
שאלה: קניית סידורים ממעשר כספים: האם מותר לתת לקנות סידורים למזכרת ממעשר כספים?
תשובה: כיון שאין האדם מחוייב לקנות סידורים אפילו כמזכרת לאדם שנפטר וכדו', מותר לו לעשות כן מכספי מעשר כספים, שהרי קונה בכספי המעשר דבר שהוא לזיכוי הרבים.
שאלה: סדר יום בישיבה: אני תלמיד שיעור ב, ורוצה לחלק את יומי בדרך שתועיל לי לצמיחה האישית ברצוני לבקש מהרב אם יוכל לענות לי ולרשום לי כמה זמן מספיק להקדיש לכל דבר (אמונה, הלכה, מוסר גמרא וכד ), אבקש מכבוד הרב אם יוכל לשלב בתוכנית גם ספרים שהתחברתי אלהם: אורות התשובה למרן הרב קוק בגן האמונה - הרב ארוש שערי תשובה לרבינו יונה חיי עולם לרב שלמה אבינר נפש החיים רציתי גם לשאול את הרב מה לגבי לימוד בספר ליקוטי מוהר"ן.
תשובה: הייתי מעדיף שתתיעץ עם רבותיך בישיבה שאתה לומד בה. אין צורך ללמוד את כל הספרים בבת אחת. אתה יכול ללמוד רק חלק מן הספרים עכשיו, ובמשך הזמן תעבור לעוד ספרים. עיקר הלימוד צריך להיות בתלמוד בבלי ובלימוד ברורי אמונה ומידות מספרים קדמונים. לימוד מספרי אחרוני האחרונים צריך להיות במידה ולא יותר מחצי הזמן של לימודי האמונה והמוסר. אם אין לך מושג כיצד לחלק יומך תשתדל לחלק את יומך חלק בדברים שדורשים ממך מאמץ וחלק בדברים הקלים יותר שאתה נמשך אליהם. תלמד שעה הלכה, שעתיים אמונה, חצי שעה מוסר  שערי תשובה מסילת ישרים  ושאר הזמן גמרא. ספר ליקוט מוהר"ן ספר קשה ומומלץ לא ללמוד בגיל צעיר לבד ללא חברותא מבוגר או שיעור.
שאלה: שרות לאומי או צבא: אני תלמידת כיתה י"ב ואני רוצה בעז"ה בשנה הבאה לעשות שרות לאומי אבל בבית ההורים שלי ממש נגד שרות לאומי והם לא מסכימים בשום אופן לשמוע על זה שאני לא יתגייס לצבא ואלך לשרות לאומי מבחינתם יש לי רק אפשרות אחת והיא להתגייס לצבא, מה שאני לא רוצה לעשות. מה עלי לעשות?
תשובה: אמנם מצות כיבוד הורים היא מצוה גדולה אך כאשר ההורים דורשים לעשות דבר שמנוגד לתורה צריך ללכת לפי התורה ולא לשמוע בקול ההורים. וכיון שבהליכה לצבא יש סיכון של ירידה מבחינה רוחנית. והסיכון הזה הוא ממשי. אסור להכנס למצב זה. זו דעתם של כל גדולי הרבנים. על כן תעשי מאמץ לשכנע את ההורים על ידי מוריך ורבנים. ובכל אופן גם אם הם לא ישתכנעו עליך לעמוד על כך ולא ללכת לשרת בצבא.
שאלה: החזרת כסף ממעשר כספים: אני לא משתכרת טוב ואימי שגם מצבה הכלכלי לא טוב משתדלת לעזור לי האם מותר לי להחזיר לה כסף מכספי מעשר וכך אני גם מרגישה שאני עוזרת לה ותורמת לה לבית כמובן לה ולאבי? אין לי אפשרות אחרת ולפעמים אפילו קשה לי להוציא כסף מכספי מעשר. חלק מכספי מעשר גם הולך באופן קבוע לארגון צדקה.
תשובה: מותר להשתמש בכספי מעשר על מנת לעזור להורים אם מצבם הכלכלי כה חמור שהם זקוקים לכספי צדקה.
שאלה: דמות שלא יוצאת לי מהראש: נקשר קשר מיוחד ביני לאיזו שהיא דמות רוחנית שאני מעריך. אני יודע שהוא חשב עלי כמועמד ראוי כחתן לאחת מבנותיו. משום מה העניין ירד מהפרק כיוון שלא הסכמתי לתאר את תוכניותיי בצורה המקובלת אלא הכל פתוח, הכל אפשרי ויתכן מבחינתי. אני יודע שזה בעיקר גרם לדחיית העניין. הסוף הטוב הוא שבתו התחתנה עם מישהו שאני מכיר והם זוג מצויין. אלא שזה כבר מעל חצי שנה וזה לא יוצא לי מהראש. כשאני נפגש עם מישהי שכבר יש פוטנציאל- אני מרגיש שזה לעולם לא יהיה כמו שיכל להיות עם "ההיא". ולא מקל עלי לדעת שיש לאותה דמות עוד בנות שזה שייך כי אני לא יכול לעשות כלום בעניין. בקיצור התחושה שלי שאין מצב שאתחתן כי זה תמיד יפריע. ובטח יאמר האומר תירגע, תפסיק קצת וזה יעבור- אז זהו שלא- זה יושב לי בראש כבר כמה שנים ומאז שהם התארסו זה ממש לא מרפה. אני די אובד עצות בעניין, מה אעשה?
תשובה: אם אתה רוצה להשתחרר מרגשות אלו עליך לפנות אל אותה דמות אבי הבנות ולבקש לשוחח איתו בגילוי לב על הרגשותיך. ואחרי שיחה כנה איתו יש סיכוי שתוכל להשתחרר מהדמיונות האלו. אמנם צריך לשם כך העזה אך עליך להעיז וזה יעזור.
שאלה: חזן בת בבית כנסת: הקהל בחר בועד בית הכנסת שסומך על הועד שישים את הכסף בדברים חיונים כמו חשמל מים, ולמען שיהיה שקט בבית הכנסת וגם לחזן אני מאמין (מה גם שפרק זמן היה בבית הכנסת חזן שהוא רב שגם לו שילמו והקהל לא ידע) שאלתי היא: רוצים שאני אהיה חזן קבוע בת האם הקהל צריך לדעת מזה (חלקו יודע) או שדי לסגור את זה עם הועד? ואם הוא צריך לדעת האם הוא צריך לדעת כמה בדיוק אני מקבל או שדי שידעו שאני מקבל סכום כסף?
תשובה: בתורה ישנו כלל של "אחרי רבים להטות" וכמו שהדבר בדיינים שיושבים ודנים וכשצריכים להכריע בדבר הלכה מכריעים כדברי הרבים, כך גם בעניני הציבור והנהגתו שהולכים אחר הרוב. הרוב בחר בוועד זה לשמש בקודש בהחלטות הנוגעות לכלל דברי בית הכנסת, ומכוח הרוב הם פועלים ויש להם גם כוח ממוני בהחלטה למי משלמים וכמה. וכבר נאמר בגמרא בבא בתרא ח: רשאים בני העיר (נציגיהם) להתנות על המדות השערים ועל שכר הפועלים וכו'. על כן, אם הוועד החליט שאתה תהיה חזן אין בזה שום חסרון או פסול,וביכולתם לעשות כן ואין צורך ליידע במפורש את כלל הציבור. הרב יהודה אודסר
שאלה: רינגטון שהוא פיוט או תפילה: האם זה ראוי שהצלצול בטלפון הסלולרי יהיה פיוט מן הסליחות (אדון הסליחות, עננו, יה שמע אביונך וכו') הכוונה להשמעה של הפייטנים שרים את הסליחות ולא למנגינה אינסטרומנטלית שלהם. האם בכל נסיון התקשרות אלי בכך שיישמע פיוט או תפילה שלא בזמנו ובמקומו אין בכך משום ביזוי או חילול הקודש?
תשובה: הרעיון הזה לא נראה לי.
שאלה: סליחה שהיא לא אמיתית: אם אדם אומר לחברו שסלח לו רק כדי לרצותו אך בפועל הוא לא באמת סולח, האם במקרה כזה נחשב לחבר שחטא שהוא פייס את חברו או לא?
תשובה: אם החבר לא סלח, נמצא שהמפייס לא פייס בצורה אמיתית. מוזכר בהלכה שאם מבקשים ממישהו באמת סליחה, לפי הדרכתה של תורה, צריך למחול. ואם לא מוחל לגביו זו עבירה. בחסידות אומרים "במידה שאדם מודד, בה מודדים לו" - אם אדם לא מוחל למרות שביקשו ממנו כראוי, כשיבקש סליחה לפני יום כיפור, כך יתייחסו אליו בשמיים.
שאלה: לשון הרע בעיתון: האם קריאת טור רכילות בעיתון, או כתבה על אדם שחטא, נחשבת כמו הקשבה ללשון הרע? ואם זה מידע שחשוב לדעת, או שזה אדם שאינני מכירה ושמו לא אומר לי דבר? (או שאיני יודעת את שמו).
תשובה: ודאי שיש בזה איסור שמיעת לשון הרע, ויש להיזהר בזה. ומכל שכן שיש לאדם להתרחק מאוד מקריאת עיתונים בכלל הן מחמת התועבה שיש בהם והן מחמת לשון הרע שיש בהם.
שאלה: בעלי לא נותן לי לחזור בתשובה: בעלי חזר בשאלה לפני שנים רבות, הוא מאוד "אנטי" נגד הדת, ואני בזמן האחרון חוזרת בתשובה. המצב דיי מסובך, הוא מסכים להתפשר על בית מסורתי אך לא מוכן בשום פנים ואופן שאהיה דתייה. כבר עכשיו אני רואה את עצמי דתייה לכל דבר, יש לי אמונה מאוד חזקה, אך המצב לא מאפשר לי לקיים מצוות שאני רוצה לקיים כמו לשמור את השבת במלואה או ללכת עם כיסוי ראש וכו. אם למשל אתחיל ללכת עם כיסוי ראש, בעלי עלול לראות זאת כאילו "עברתי את הגבול" בין העולם החילוני לדתי, והמצב עלול להסתבך אפילו עד כדי גירושין חס וחלילה. הוא טוען שאין לי זכות לעשות זאת כיוון שהתחתן איתי בתור חילונית, ואם היה יודע שאהיה דתייה כלל לא היה מתעניין בי. נראה לי כאילו אין לי פה "עזרתא דשמיא". אני יודעת שלא ניתן לדעת חשבונות שמיים, אך עדיין קשה לי שלא לתהות: האם לאלוקים לא אכפת ככה "להפסיד" אותי.? אולי יש לכם בשבילי איזו תשובה שתוריד לי לפחות אבן קטנה מהלב?
תשובה: את צריכה לשכנע את בעלך שההתחזקות הדתית שלך היא לטובתו. כי ככל שאת שתהי יותר שלמה עם עצמך תהי יותר מאושרת וגם לו יהיה טוב מזה. תתחילי לקיים את הדברים שאינם בולטים. תסדרי בבית שעון שבת ופלטה לחימום האוכל בשבת. ותראי לבעלך שככל שהוא נותן לך לשמור מצוות את יותר טובה אליו. השאיפה שלך צריכה להיות להגיע לשמירת שבת וטהרת המשפחה וכשרות. ולאט לאט גם בעלך יכיר שחיים דתיים הם יותר נכונים ויותר מאושרים